CELEX: 32007D0330
Language: ro
Date: 2007-05-04 00:00:00
Title: 2007/330/CE: Decizia Comisiei din 4 mai 2007 de ridicare a interdicțiilor privind circulația anumitor produse de origine animală în insula Cipru în conformitate cu Regulamentul (CE) nr. 866/2004 al Consiliului și de stabilire a condițiilor privind circulația produselor respective [notificată cu numărul C(2007) 1911] (Text cu relevanță pentru SEE)

12.5.2007   
            
            
               RO
            
            
               Jurnalul Oficial al Uniunii Europene
            
            
               L 123/30
            
         
      DECIZIA COMISIEI
   
   din 4 mai 2007
   de ridicare a interdicțiilor privind circulația anumitor produse de origine animală în insula Cipru în conformitate cu Regulamentul (CE) nr. 866/2004 al Consiliului și de stabilire a condițiilor privind circulația produselor respective
   [notificată cu numărul C(2007) 1911]
   (Text cu relevanță pentru SEE)
   (2007/330/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 866/2004 al Consiliului din 29 aprilie 2004 privind regimul stabilit în temeiul dispozițiilor articolului 2 din Protocolul nr. 10 din Actul de aderare (1), în special articolul 4 alineatul (9),
   întrucât:
   
               (1)
            
            
               Până la reunificarea Ciprului, articolul 1 alineatul (1) din Protocolul nr. 10 din Actul de aderare suspendă punerea în aplicare a acquis-ului în zonele din Republica Cipru în care Guvernul Republicii Cipru nu exercită un control efectiv.
            
         
               (2)
            
            
               În scopul protejării sănătății publice și a sănătății animale, Regulamentul (CE) nr. 866/2004 interzice circulația produselor de origine animală peste linia de demarcație care separă zonele din Republica Cipru, în care Guvernul Republicii Cipru nu exercită un control efectiv, de zonele în care guvernul respectiv exercită un astfel de control.
            
         
               (3)
            
            
               Ca un prim pas și ținând cont de producția în zonele din Republica Cipru în care Guvernul Republicii Cipru nu exercită un control efectiv, interdicțiile privind peștele proaspăt și mierea pot fi ridicate.
            
         
               (4)
            
            
               Este necesar a se asigura că sănătatea publică și sănătatea animală nu au de suferit în urma ridicării interdicțiilor. De asemenea, este necesară garantarea siguranței alimentelor în conformitate cu Regulamentul (CE) nr. 1480/2004 al Comisiei (2) de stabilire a normelor specifice care se aplică mărfurilor provenind din zone din Republica Cipru unde Guvernul Republicii Cipru nu exercită un control efectiv și care intră în zone unde acest guvern exercită un control efectiv. În consecință, comerțul cu produsele respective trebuie supus anumitor condiții.
            
         
               (5)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Interdicțiile prevăzute la articolul 4 alineatul (9) din Regulamentul (CE) nr. 866/2004 privind circulația produselor de origine animală peste linia de demarcație care separă zonele din Republica Cipru în care Guvernul Republicii Cipru nu exercită un control efectiv de zonele în care acesta exercită un astfel de control nu se mai aplică produselor de origine animală menționate în anexele I și II la prezenta decizie.
   Comerțul cu produsele respective este supus condițiilor prevăzute în anexa respectivă.
   Articolul 2
   Prezenta decizie se adresează statelor membre.
   
      Adoptată la Bruxelles, 4 mai 2007.
      
         
            Pentru Comisie
         
         Markos KYPRIANOU
         
         
            Membru al Comisiei
         
      
   
   
      (1)  JO L 161, 30.4.2004, p. 128. Regulament, astfel cum a fost modificat ultima dată prin Regulamentul (CE) nr. 1283/2005 al Comisiei (JO L 203, 4.8.2005, p. 8).
   
      (2)  JO L 272, 20.8.2004, p. 3.
   
      ANEXA I
      Pește proaspăt
      A.   Produs de origine animală: pește proaspăt
      B.   Condiții
      
                  1.
               
               
                  Peștele proaspăt trebuie descărcat direct de pe navele de pescuit pe care capturile sunt conservate mai puțin de 24 de ore. Navele de pescuit respective trebuie să își desfășoare activitatea în conformitate cu dispozițiile anexei III secțiunea VIII capitolul I punctele I A și II din Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1).
                  Experți independenți numiți de către Comisie trebuie să inspecteze navele și să înainteze către Comisie lista navelor conforme. Comisia comunică lista respectivă autorității veterinare competente din Republica Cipru și o publică pe website-ul său.
               
            
                  2.
               
               
                  Fiecare transport de pește proaspăt trebuie să fie însoțit de un document eliberat în conformitate cu articolul 2 din Regulamentul (CE) nr. 1480/2004. Documentul trebuie eliberat de către Camera de Comerț Cipriotă Turcă, autorizată corespunzător în acest scop de către Comisie cu acordul Guvernului Republicii Cipru, sau de către alt organism astfel autorizat, cu acordul acestuia din urmă. Documentul respectiv trebuie eliberat în conformitate cu procedura prevăzută la articolul 4 alineatele (5) și (6) din Regulamentul (CE) nr. 866/2004 și trebuie să ateste că peștele este descărcat direct de pe navele de pescuit care figurează pe lista navelor conforme menționate la punctul 1, listă care va fi pusă la dispoziție în mod corespunzător.
               
            
                  3.
               
               
                  Peștele proaspăt trebuie destinat magazinelor de vânzare cu amănuntul, restaurantelor sau vândut direct consumatorilor.
               
            
         (1)  JO L 139, 30.4.2004, p. 55.
   
   
      ANEXA II
      Miere pentru consumul uman
      A.   Produs de origine animală: miere pentru consumul uman
      B.   Condiții
      
                  1.
               
               
                  Mierea trebuie produsă în întregime de către producători stabiliți în zonele din Republica Cipru în care Guvernul Republicii Cipru nu exercită un control efectiv.
               
            
                  2.
               
               
                  Mierea trebuie transportată:
                  
                              (a)
                           
                           
                              în vrac sau
                           
                        
                              (b)
                           
                           
                              ambalată în recipiente individuale adecvate pentru comercializare, într-o societate echipată în acest scop, în conformitate cu dispozițiile anexei I partea A punctul II din Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (1).
                           
                        
            
                  3.
               
               
                  Fiecare transport de miere trebuie să fie însoțit de un document eliberat în conformitate cu articolul 2 din Regulamentul (CE) nr. 1480/2004. Documentul trebuie eliberat de către Camera de Comerț Cipriotă Turcă, autorizată corespunzător în acest scop de către Comisie cu acordul Guvernului Republicii Cipru, sau de către alt organism astfel autorizat, cu acordul acestuia din urmă. Documentul respectiv trebuie eliberat în conformitate cu procedura prevăzută la articolul 4 alineatele (5) și (6) din Regulamentul (CE) nr. 866/2004 și trebuie să ateste că mierea îndeplinește condițiile stabilite la punctul 1.
               
            
                  4.
               
               
                  Înainte ca mierea să fie comercializată, trebuie prelevate 10 eșantioane de miere din lanțul de producție de către experți independenți numiți de Comisie. Eșantioanele sunt analizate și rezultatele analizei trebuie transmise Comisiei. Comisia comunică rezultatele analizelor autorității veterinare competente din Republica Cipru și le publică pe website-ul său.
                  Analizele trebuie efectuate într-un laborator autorizat astfel cum este definit la articolul 2 litera (f) din Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (2). Repartizarea eșantioanelor trebuie să fie următoarea:
                  
                              (a)
                           
                           
                              șase dintre eșantioane pentru detectarea antibioticelor (grupa B1) și a carbamaților și piretroidelor (grupa B2, substanțe antiparazitare);
                           
                        
                              (b)
                           
                           
                              patru dintre eșantioane pentru detectarea pesticidelor (grupa B3a pentru organoclorine, grupa B3b pentru organofosforici) și metale grele (grupa B3c).
                           
                        
            
                  5.
               
               
                  Prelevarea de eșantioane și analiza menționată la punctul 4 trebuie repetate anual.
               
            
                  6.
               
               
                  Mierea care este transportată în conformitate cu dispozițiile prezentei decizii se conformează cerințelor prevăzute de Directiva 2001/110/CE a Consiliului din 20 decembrie 2001 privind mierea (3).
               
            
         (1)  JO L 139, 30.4.2004, p. 1.
      
         (2)  JO L 125, 23.5.1996, p. 10.
      
         (3)  JO L 10, 12.1.2002, p. 47.